Kiihtelyksen kyläyhdistys ry

puheenjohtaja Eevi Väistö Tiedote 22.4.2021 / MV

050 367 5249

Kiihtelysvaaran Kesämarkkinat siirtyvät

**KYLÄYHDISTYS HALUAA VIRKISTÄÄ**

**LUONTORETKILLÄ JA TAPAHTUMILLA**

Epävarman koronatilanteen vuoksi Kiihtelysvaaran kesämarkkinat siirtyvät tältäkin kesältä. Näin päätti Kiihtelyksen kyläyhdistyksen hallitus ja suuntasi katseen muuhun alueen asukkaita virkistävään toimintaan. Suunnitelmissa on tilaisuuksia yhdistyksen 10-vuotistoiminnan merkeissä, yhteisöllisiä luontoretkiä ja KylätKävelee -tapahtumia.

Lummelammen rantakalatapahtuma järjestetään heinäkuun toisena lauantaina, jolloin normaalisti on pidetty Kiihtelysvaaran kesämarkkinat. Yhdessäolon, musiikin ja rantakalan merkeissä juhlistetaan yhdistyksen 10-vuotista taivalta.

Elokuun viimeisenä lauantaina eli Pohjois-Karjalan maakuntapäivänä on Yhdessä hyvää -tapahtuma Kiihtelysvaaran Navetalla. Tämä tilaisuus järjestetään yhdessä 20-vuotiaan Kiihtelysvaaran Energiaosuuskunnan ja 75-vuotiaan MTK-Kiihtelysvaaran kanssa.

Toukokuussa maanantai-iltaisin suunnataa ulkoiluretket Palolle Kehnonluolaan, Vaaranpään Kalliohalkeamalle, Oskolankoskelle ja Raatevaaran historiallisille taistelupaikoille. Viimeisenä maanantaina on suvivirsi-ilta kirkon raunioilla yhdessä seurakunnan kanssa.

- Ulkoiluretkille lähdetään yhteiskyydeillä liikuntasalilta, jonne kokoonnutaan klo 17, puheenjohtaja Eevi Väistö kertoo. Hän muistuttaa, että retkillä ja muussa toiminnassa noudatetaan kulloinkin voimassa olevia koronasäännöksiä.

KylätKävelee -tapahtumista on saatu hyviä kokemuksia ja niitä aiotaan jatkaa kesäkuukausien ajan. Kävelytapahtumia on suunniteltu huhtikuun lopulla ja niitä vetää Sinikka Haaranen. Kävelyt järjestetään tiistaisin kerran kuukaudessa toukokuusta alkaen.

Kiihtelyksen kyläyhdistys valitsi kokouksessaan hallituksen varapuheenjohtajaksi ja rahastonhoitajaksi Jorma Könösen ja sihteeriksi Matti Väistön.